ddrg/super_eurlex huggingface dataset:
Oficiālais Vēstnesis L 096 , 28/03/1998 Lpp. 0041 - 0041



Padomes lēmums (1998. gada 23. marts), ar ko Kopienas vārdā apstiprina PARCOM Lēmumu 96/1 par heksahloretāna pakāpenisku lietošanas pārtraukšanu krāsaino metālu rūpniecībā (98/241/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 100.a pantu saistībā ar 228. panta 2. punkta pirmo teikumu un 3. punkta pirmo daļu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā ar Padomes 1975. gada 3. marta Lēmumu Kopiena noslēdza Konvenciju par jūras piesārņojuma novēršanu no sauszemes avotiem (Parīzes Konvencija) [3], kļūstot par šīs konvencijas līgumslēdzēju pusi; tā kā Parīzes Konvencijas izpildinstitūcija (PARCOM – Parīzes Komisija) var noteikt pasākumus piesārņojuma novēršanas jomā un ir pieņēmusi PARCOM Lēmumu 96/1 par heksahloretāna pakāpenisku lietošanas pārtraukšanu krāsaino metālu rūpniecībā; tā ka Komisija ir piedalījusies PARCOM Lēmuma 96/1 pieņemšanā, pamatojoties uz Padomes piešķirto pilnvaru un sakarā ar attiecīgi izdotajām sarunu direktīvām; tā kā heksahloretāns ir iekļauts bīstamo vielu sarakstā I pielikumā Padomes 1976. gada 27. jūlija Direktīvai 76/769/EEK par dalībvalstu normatīvo un administratīvo aktu tuvināšanu, kas attiecas uz dažu bīstamu vielu un preparātu tirgū laišanas un lietošanas ierobežojumiem [4]; tā kā PARCOM Lēmuma 96/1 noteikumi ir saskaņā ar Direktīvu 76/769/EEK; tā kā ir vēlams, ka Kopiena apstiprina PARCOM Lēmumu 96/1, IR PIEŅĒMUSI ŠO LĒMUMU. Vienīgais pants 1. PARCOM Lēmums 96/1 par heksahloretāna pakāpenisku lietošanas pārtraukšanu krāsaino metālu rūpniecībā ar šo ir apstiprināts Kopienas vārdā. Minētā lēmuma teksts ir pievienots šim lēmumam. 2. Ar šo Komisija ir pilnvarota paziņot par šādu apstiprināšanu Parīzes Komisijai. Briselē, 1998. gada 23. martā Padomes vārdā — priekšsēdētājs M. Meacher [1] OV C 364, 2.12.1997., 13. lpp. [2] OV C 80, 16.3.1998. [3] OV L 194, 25.7.1975., 5. lpp. [4] OV L 262, 27.9.1976., 201. lpp. Direktīva grozīta ar Komisijas Direktīvu 97/64/EK (OV L 315, 19.11.1997., 13. lpp.). --------------------------------------------------
Oficiālais Vēstnesis L 345 , 16/12/1997 Lpp. 0052 - 0052



Padomes lēmums (1997. gada 11. decembris) par kārtību, kādā pieņem Kopienas nostāju Muitas savienības apvienotajā komitejā, kas izveidota ar EK un Turcijas Asociācijas padomes Lēmumu Nr. 1/95 par muitas savienības pēdējā posma ieviešanu (97/833/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, jo īpaši tā 113. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā ar EK un Turcijas Asociācijas padomes Lēmumu Nr.1/95 [3] ir izveidota Muitas savienības apvienotā komiteja; tā kā šī komiteja ir pilnvarota izstrādāt ieteikumus Asociācijas padomei, un tai ir lēmumu pieņemšanas pilnvaras minētajā lēmumā paredzētajos gadījumos; tā kā Apvienotās komitejas darba nolūkā ir jāizstrādā noteikumi par kopēju nostāju pieņemšanu, uz kuru pamata Kopiena, ko Apvienotajā komitejā pārstāv Komisija, var uzņemties saistības attiecībā uz Turciju; tā kā Apvienotās komitejas uzdevums ir nodrošināt muitas savienības pareizu darbību un tirdzniecības brīvību starp pusēm; tā kā tādējādi Kopienas pieņemamās kopējās nostājas ietilpst Līguma 113. panta darbības jomā, un tādēļ jāpiemēro minētajā pantā izstrādātā kārtība; tā kā tomēr ir jānosaka, ka Komisijai jāpieņem kopējās nostājas par Kopienas tiesību aktu piemērošanu un ar to saistītiem tehniskiem labojumiem vai par tādas rīcības novērtēšanu, kas vērsta pret konkurenci, IR PIEŅĒMUSI ŠO LĒMUMU. 1. pants Ievērojot 2. pantu, Padome ar kvalificētu balsu vairākumu pēc Komisijas priekšlikuma pieņem Kopienas nostāju Muitas savienības apvienotajā komitejā. 2. pants Komisija Kopienas nostāju Muitas savienības apvienotajā komitejā pieņem, ja tā saistās ar vienkāršu Kopienas tiesību aktu pārņemšanu muitas savienībā, ja vajadzīgs, ar tehniskiem labojumiem, vai saistās ar tādas rīcības novērtēšanu, kas vērsta pret konkurenci. Ar Komisijas gada ziņojumu par muitas savienības īstenošanu par Apvienotās komitejas pieņemtajiem lēmumiem informē arī Eiropas Parlamentu. 3. pants Šo lēmumu publicē Eiropas Kopienu Oficiālajā Vēstnesī. Briselē, 1997. gada 11. decembrī Padomes vārdā — priekšsēdētājs M. Delvaux-Stehres [1] OV C 84, 21.3.1996., 14. lpp. [2] Atzinums sniegts 1997. gada 18. novembrī (Oficiālajā Vēstnesī vēl nav publicēts). [3] OV C 35, 13.2.1996., 1. lpp. --------------------------------------------------
Oficiālais Vēstnesis L 055 , 25/02/1997 Lpp. 0013 - 0013



Komisijas Lēmums (1997. gada 3. februāris), ar ko groza Lēmumu 94/360/EK par fizisko pārbaužu retāku veikšanu konkrētu produktu sūtījumiem, ko paredzēts importēt no trešām valstīm saskaņā ar Padomes Direktīvu 90/675/EEK (Dokuments attiecas uz EEZ) (97/139/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1990. gada 10. decembra Direktīvu 90/675/EEK, ar ko nosaka principus, kuri reglamentē veterināro pārbaužu organizēšanu produktiem, ko ieved Kopienā no trešām valstīm [1], kurā jaunākie grozījumi izdarīti ar Direktīvu 96/43/EK [2], un jo īpaši tās 8. panta 3. punktu, tā kā II pielikums Komisijas 1994. gada 20. maija Lēmumam 94/360/EK par samazinātu biežumu, kādā veic fiziskas pārbaudes konkrētu produktu sūtījumiem, ko paredzēts importēt no trešām valstīm saskaņā ar Padomes Direktīvu 90/675/EEK [3], kurā jaunākie grozījumi izdarīti ar Lēmumu 96/104/EK [4], ir jāatjaunina, ņemot vērā sarunas par veterinārajiem nolīgumiem ar konkrētām trešām valstīm un apspriedes saskaņā ar EEZ līgumu; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Lēmuma 94/360/EK II pielikumu papildina ar šādiem ievilkumiem: "— Jaunzēlandes gadījumā – biežums, kāds paredzēts Padomes 1996. gada 17. decembra Lēmumā 97/131/EK par nolīguma noslēgšanu vēstuļu apmaiņas formā par to, kā provizoriski piemērot Eiropas Kopienas un Jaunzēlandes nolīgumu par sanitāriem pasākumiem, ko piemēro dzīvu dzīvnieku un dzīvnieku izcelsmes produktu tirdzniecībai [1] OV L 57, 26.2.1997., 1. lpp.. — Norvēģijas gadījumā dalībvalstīm atļauts saglabāt retāku pārbaužu veikšanas biežumu, nekā noteikts I pielikumā. — Islandes gadījumā attiecībā uz produktiem, kas uzskaitīti I pielikumā I kategorijā 2 un II kategorijā 6, dalībvalstīm atļauts saglabāt retāku pārbaužu veikšanas biežumu, nekā noteikts I pielikumā." 2. pants Šis lēmums ir adresēts dalībvalstīm. Briselē, 1997. gada 3. februārī Komisijas vārdā — Komisijas loceklis Franz Fischler [1] OV L 373, 31.12.1990., 1. lpp. [2] OV L 162, 1.7.1996., 1. lpp. [3] OV L 158, 25.6.1994., 41. lpp. [4] OV L 24, 31.1.1996., 31. lpp. --------------------------------------------------
Oficiālais Vēstnesis L 329 , 19/12/1996 Lpp. 0047 - 0047



Komisijas Lēmums (1996. gada 29. novembris), ar kuru groza Lēmumu 93/467/EEK, ar ko dalībvalstīm atļauts noteikt atkāpes no dažiem Padomes Direktīvas 77/93/EEK noteikumiem attiecībā uz ozolu (Quercus L.) apaļkokiem ar mizu, kuru izcelsmes valsts ir Kanāda vai Amerikas Savienotās Valstis (96/724/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1976. gada 21. decembra Direktīvu 77/93/EEK par aizsardzības pasākumiem pret augiem vai augu produktiem kaitīgu organismu ievešanu dalībvalstīs [1], kurā jaunākie grozījumi izdarīti ar Komisijas Direktīvu 96/14/EK [2], un jo īpaši tās 14. panta 1. punktu, ņemot vērā Beļģijas, Dānijas, Vācijas, Grieķijas, Spānijas, Francijas, Itālijas, Luksemburgas, Portugāles un Nīderlandes lūgumu, tā kā saskaņā ar Direktīvas 77/93/EEK noteikumiem, Kopienā visumā nedrīkst ievest Ziemeļamerikā iegūtus ozolu (Quercus L.) apaļkokus ar mizu, jo pastāv risks ievest Ceratocystis fagacearum (Bretz) Hunt., kas izraisa ozolu vīti; tā kā Komisijas Lēmums 93/467/EEK [3], kurā jaunākie grozījumi izdarīti ar Lēmumu 94/812/EK [4], pieļauj atkāpes attiecībā uz ozolu (Quercus L.) apaļkokiem ar mizu, kuru izcelsmes valsts ir Kanāda un Amerikas Savienotās Valstis, ja tiek ievēroti īpaši nosacījumi; tā kā saskaņā ar Lēmuma 93/467/EEK grozījumiem minētā atļauja ir spēkā līdz 1996. gada 31. decembrim; tā kā, pamatojoties uz pašlaik pieejamo informāciju, jāsaglabā iepriekš minētajā lēmumā paredzētie atkāpju nosacījumi; tā kā joprojām pastāv apstākļi, kas norāda uz šādas atļaujas lietderību; tā kā tādēļ minētā atļauja vēl jāpagarina uz noteiktu laiku; tā kā Komisija nodrošinās to, lai Kanāda un Amerikas Savienotās Valstis sniegtu visu to rīcībā esošo tehnisko informāciju, kas vajadzīga, lai arī turpmāk uzraudzītu to aizsardzības pasākumu izpildi, kuri vajadzīgi saskaņā ar iepriekš minētajiem tehniskajiem nosacījumiem; tā kā šajā lēmumā paredzētie pasākumi ir saskaņā ar Pastāvīgās augu veselības komitejas atzinumu, IR PIEŅĒMUSI ŠO LĒMUMU. 1. pants Ar šo Lēmumu 93/467/EEK groza šādi: 1. Lēmuma 1. panta 2. punkta b) apakšpunktā pēc ieraksta "– Zēbrige" iekļauj ierakstu "– Vismāra". 2. Lēmuma 2. panta b) punktā vārdkopu "[…] nonāk izkraušanas ostā ne vēlāk kā 30. aprīlī" aizstāj ar vārdkopu "nonāk galīgās glabāšanas vietā ne vēlāk kā 30. aprīlī". 3. Lēmuma 3. pantā datumu "1996. gada 31. decembris" aizstāj ar "1998. gada 31. decembris". 4. Lēmuma I pielikuma 7. daļā norādi "94/812/EK" aizstāj ar "96/724/EK". 2. pants Šis lēmums ir adresēts dalībvalstīm. Briselē, 1996. gada 29. novembrī Komisijas vārdā — Komisijas loceklis Franz Fischler [1] OV L 26, 31.1.1977., 20. lpp. [2] OV L 68, 19.3.1996., 24. lpp. [3] OV L 217, 27.8.1993., 49. lpp. [4] OV L 332, 22.12.1994., 71. lpp. --------------------------------------------------
Oficiālais Vēstnesis L 254 , 24/10/1995 Lpp. 0028 - 0029



Komisijas Lēmums (1995. gada 16. oktobris) par Namībijas Republikas uzņēmumu sarakstu, kas apstiprināti gaļas produktu importam uz Kopienu (Teksts attiecas uz EEZ) (95/427/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes jautājumiem, ievedot liellopus, cūkas un svaigu gaļu no trešām valstīm [1], kurā jaunākie grozījumi izdarīti ar Austrijas, Somijas un Zviedrijas Pievienošanās aktu, un jo īpaši tā 4. panta 1. punktu, (1) tā kā uzņēmumiem ārpuskopienas valstīs nevar ļaut eksportēt gaļas produktus uz Kopienu, ja tie neatbilst vispārējiem un īpašajiem noteikumiem, kas minēti Direktīvā 72/462/EEK; (2) tā kā Namībijas Republika saskaņā ar Direktīvas 72/462/EEK 4. panta 3. punktu ir nosūtījusi to uzņēmumu sarakstu, kuriem atļauts veikt eksportu uz Kopienu; (3) tā kā Kopiena pēkšņās pārbaudēs pārliecinājusies, ka šajā uzņēmumā ir pietiekami higiēnas standarti un tādēļ to var iekļaut pirmajā sarakstā, kurā ietverti uzņēmumi, no kuriem var atļaut gaļas importu; (4) tā kā uz gaļas produktu importu no uzņēmuma, kas minēts šim lēmumam pievienotajā sarakstā, joprojām attiecas citu normatīvo aktu noteikumi un Līguma vispārīgie noteikumi, un jo īpaši citi Kopienas veterinārie noteikumi, jo īpaši attiecībā uz dzīvnieku veselības aizsardzību; (5) tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants 1. Ar šo apstiprina pielikumā sniegtajā sarakstā ietverto Namībijas Republikas uzņēmumu gaļas produktu eksportam uz Kopienu. 2. Uz importu no šā uzņēmuma joprojām attiecas citos normatīvajos aktos noteiktie Kopienas veterinārie noteikumi, un jo īpaši tie, kas attiecas uz dzīvnieku veselības aizsardzību. 2. pants Šis lēmums ir adresēts dalībvalstīm. Briselē, 1995. gada 16. oktobrī Komisijas vārdā — Komisijas loceklis Franz Fischler [1] OV L 302, 31.12.1972., 28. lpp. -------------------------------------------------- PIELIKUMS UZŅĒMUMU SARAKSTS Apstiprinājuma numurs | Uzņēmums | Adrese | 22 | Meat Corporation of Namibia Ltd | Windhoek | --------------------------------------------------
Oficiālais Vēstnesis L 301 , 14/12/1995 Lpp. 0035 - 0035



Padomes lēmums (1995. gada 5. decembris), ar kuru groza Regulu (EEK) Nr. 2847/93 un Lēmumu 89/631/EEK attiecībā uz konkrētu tādu eksperimentālu projektu īstenošanas termiņu, kas saistīti ar Kopienas zvejas kuģu atrašanās vietas nepārtrauktu novērošanu, kā arī attiecībā uz Kopienas ieguldījumu šo projektu īstenošanas izdevumos (95/524/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 43. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā kavējas to eksperimentālo projektu īstenošana, kuri saistīti ar Kopienas zvejas kuģu atrašanās vietas nepārtrauktu novērošanu no krasta vai satelītnovērošanu un kuri paredzēti 3. panta 2. punktā Padomes 1993. gada 12. oktobra Regulā (EEK) Nr. 2847/93, ar ko izveido kontroles sistēmu, kura piemērojama kopējai zivsaimniecības politikai [3], dažas dalībvalstis pieprasījušas pagarināt attiecīgo periodu; tā kā šīm dalībvalstīm jādod papildu laiks, lai tās pabeigtu savus projektus un lai šie projekti būtu noderīgi; tā kā līdz ar to jāatliek arī diena, kurā Padome lems par Regulas (EEK) Nr. 2847/93 3. panta 1. punktā minētās nepārtrauktās atrašanās vietas novērošanas sistēmas piemērošanu; tā kā, lai tā rezultātā attiecīgajām dalībvalstīm ļautu eksperimentālo projektu īstenošanai pielāgot to izdevumu plānus, jāprecizē periods, kas noteikts 2.a panta 2. punktā Padomes 1989. gada 27. novembra Lēmumā 89/631/EEK par Kopienas finanšu ieguldījumu dalībvalstu izdevumu segšanā ar nolūku nodrošināt atbilstību Kopienas zvejas resursu saglabāšanas un pārvaldības sistēmai [4], kā arī termiņš, līdz kuram dalībvalstīm jāiesniedz atlīdzības pieteikumi attiecībā uz izdevumiem par iepriekšminēto eksperimentālo projektu īstenošanu, IR PIEŅĒMUSI ŠO LĒMUMU. 1. pants Ar šo Regulu (EEK) Nr. 2847/93 groza šādi: 1) tās 3. panta 1. punktā datumu "1996. gada 1. janvāris" aizstāj ar "1996. gada 1. jūlijs"; 2) tās 3. panta 2. punktā datumu "1995. gada 30. jūnijs" aizstāj ar "1995. gada 31. decembris". 2. pants Lēmumu 89/631/EEK groza šādi: 1) tā 2.a panta 2. punktā datumu "1995. gada 1. jūnijs" aizstāj ar "1995. gada 31. decembris"; 2) tā A pielikuma 4. punktā datumu "1995. gada 1. oktobris" aizstāj ar "1996. gada 30. aprīlis". 3. pants Šis lēmums ir adresēts dalībvalstīm. Briselē, 1995. gada 5. decembrī Padomes vārdā — priekšsēdētājs J. A. Griñán [1] OV C 313, 24.11.1995., 6. lpp. [2] OV C 308, 20.11.1995. [3] OV L 261, 20.10.1993., 1. lpp. [4] OV L 364, 14.12.1989., 64. lpp. Lēmumā jaunākie grozījumi izdarīti ar Lēmumu 94/207/EK (OV L 101, 20.4.1994., 9. lpp.). --------------------------------------------------
Oficiālais Vēstnesis L 317 , 30/12/1995 Lpp. 0024 - 0024



Padomes un Komisijas Lēmums (1995. gada 4. decembris), ar kuru noslēdz papildprotokolu Eiropas Nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Bulgārijas Republiku, no otras puses (95/558/EK, Euratom) EIROPAS SAVIENĪBAS PADOME, EIROPAS KOPIENU KOMISIJA, ņemot vērā Eiropas Kopienas dibināšanas līgumu, un jo īpaši tā 238. pantu saistībā ar 228. panta 2. punkta otro teikumu un 3. punkta otro daļu, ņemot vērā Eiropas Atomenerģijas kopienas dibināšanas līgumu, un jo īpaši tā 101. panta otro daļu, ņemot vērā Komisijas priekšlikumu, ņemot vērā Eiropas Parlamenta piekrišanu [1], ņemot vērā apstiprinājumu, ko Padome sniegusi saskaņā ar Eiropas Atomenerģijas kopienas dibināšanas līguma 101. pantu, tā kā Eiropadome 1993. gada 21. un 22. jūnija sanāksmē Kopenhāgenā aicināja uzsākt papildu Kopienas programmas ar Centrāleiropas un Austrumeiropas asociētajām valstīm, pamatojoties uz programmām, kas jau ir uzsāktas ar EBTA valstīm; tā kā Komisija Eiropas Kopienas un Eiropas Atomenerģijas kopienas vārdā ir apspriedusi papildprotokolu Eiropas nolīgumam ar Bulgārijas Republiku, IR PIEŅĒMUŠAS ŠO LĒMUMU. 1. pants Ar šo Eiropas Kopienas un Eiropas Atomenerģijas kopienas vārdā ir apstiprināts 1995. gada 20. jūlijā parakstītais papildprotokols Eiropas Nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Bulgārijas Republiku, no otras puses. Papildprotokola teksts ir pievienots šim lēmumam. 2. pants Kopienas nostāju Asociācijas padomē nosaka Padome pēc Komisijas priekšlikuma un saskaņā ar attiecīgajiem noteikumiem Eiropas Kopienas un Eiropas Atomenerģijas kopienas dibināšanas līgumos. 3. pants Padomes priekšsēdētājs Eiropas Kopienas vārdā sniedz papildprotokola 4. pantā noteikto paziņojumu [2]. Komisijas priekšsēdētājs šādu pašu paziņojumu sniedz Eiropas Atomenerģijas kopienas vārdā. Briselē, 1995. gada 4. decembrī Padomes vārdā — priekšsēdētājs J. Solana Komisijas vārdā — priekšsēdētājs J. Santer [1] OV C 323, 4.12.1995. [2] Papildprotokola spēkā stāšanās datumu Eiropas Kopienu Oficiālajā Vēstnesī publicēs Padomes Ģenerālsekretariāts. --------------------------------------------------
Oficiālais Vēstnesis L 366 , 31/12/1994 Lpp. 0021 - 0021

Speciālizdevums somu valodā: Nodaļa 11 Sējums 37 Lpp. 0272

Speciālizdevums zviedru valodā: Nodaļa 11 Sējums 37 Lpp. 0272



Padomes Lēmums (1994. gada 22. decembris) par otrā papildprotokola dažu pantu provizorisku piemērošanu Eiropas nolīgumiem starp Eiropas Kopienām un to dalībvalstīm, no vienas puses, un dažām trešām valstīm, no otras puses, kā arī pagaidu nolīgumiem par tirdzniecību un ar tirdzniecību saistītiem jautājumiem starp Eiropas Ekonomikas kopienu un Eiropas Ogļu un tērauda kopienu, no vienas puses, un dažām trešām valstīm, no otras puses (94/937/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 113. pantu, ņemot vērā ar Rumāniju 1993. gada 1. februārī parakstīto Eiropas nolīgumu, kas grozīts ar 1993. gada 21. decembrī parakstīto papildprotokolu, ņemot vērā ar Rumāniju 1993. gada 1. maijā parakstīto Pagaidu nolīgumu [1], kas grozīts ar 1993. gada 21. decembrī parakstīto papildprotokolu, ņemot vērā ar Bulgārijas Republiku 1993. gada 8. martā parakstīto Eiropas nolīgumu, kas grozīts ar 1993. gada 21. decembrī parakstīto papildprotokolu, ņemot vērā Pagaidu nolīgumu ar Bulgārijas Republiku [2], kas stājās spēkā 1993. gada 31. decembrī un kas grozīts ar 1993. gada 21. decembrī parakstīto papildprotokolu, ņemot vērā Vispārējo lietu padomes secinājumus, kas tika izdarīti 1994. gada 31. oktobrī, ņemot vērā Komisijas priekšlikumu, tā kā Komisija Kopienu vārdā ir apspriedusi otros papildprotokolus pagaidu nolīgumiem par tirdzniecību un ar tirdzniecību saistītiem jautājumiem, kā arī Eiropas nolīgumiem ar Rumāniju un Bulgārijas Republiku; tā kā attiecīgās šo otro papildprotokolu daļas attiecībā uz produktiem, kurus skar Eiropas Kopienas dibināšanas līgums, piemēro provizoriski no 1995. gada 1. janvāra līdz to procedūru pabeigšanai, kas vajadzīgas to slēgšanai, IR PIEŅĒMUSI ŠO LĒMUMU. Vienīgais pants Kamēr oficiāli nav noslēgti otrie papildprotokoli, attiecīgie panti, ko piemēro provizoriski no 1995. gada 1. janvāra, ir šādi: - Eiropas nolīguma starp Eiropas Kopienām un to dalībvalstīm, no vienas puses, un Rumāniju, no otras puses, kā arī Pagaidu nolīguma par tirdzniecību un ar tirdzniecību saistītiem jautājumiem starp Eiropas Ekonomikas kopienu un Eiropas Ogļu un tērauda kopienu, no vienas puses, un Rumāniju, no otras puses, otrā papildprotokola 1. un 2. pants, - Eiropas nolīguma starp Eiropas Kopienām un to dalībvalstīm, no vienas puses, un Bulgārijas Republiku, no otras puses, kā arī Pagaidu nolīguma par tirdzniecību un ar tirdzniecību saistītiem jautājumiem starp Eiropas Ekonomikas kopienu un Eiropas Ogļu un tērauda kopienu, no vienas puses, un Bulgārijas Republiku, no otras puses, otrā papildprotokola 1. un 2. pants. Šim Lēmumam ir pievienots parafēto otro papildprotokolu teksts, tostarp attiecīgie panti. Briselē, 1994. gada 22. decembrī Padomes vārdā — priekšsēdētājs H. Seehofer [1] OV L 81, 2.4.1993., 2. lpp. [2] OV L 323, 23.12.1994., 2. lpp. --------------------------------------------------
Oficiālais Vēstnesis L 352 , 31/12/1994 Lpp. 0015 - 0015

Speciālizdevums somu valodā: Nodaļa 3 Sējums 65 Lpp. 0175

Speciālizdevums zviedru valodā: Nodaļa 3 Sējums 65 Lpp. 0175



Komisijas lēmums (1994. gada 16. decembris), ar ko nosaka īpašus nosacījumus Padomes Direktīvā 77/99/EEK minēto pārfasēšanas centru apstiprināšanai un noteikumus tajos fasēto produktu tirdzniecībai (94/837/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1976. gada 21. decembra Direktīvu 77/99/EEK par veselības problēmām, kas ietekmē gaļas produktu un dažu citu dzīvnieku izcelsmes produktu ražošanu un laišanu tirgū [1], kurā jaunākie grozījumi izdarīti ar Direktīvu 92/118/EEK [2], un jo īpaši tās 17. pantu, tā kā pārfasēšanas centri līdztekus produktu fasēšanai un/vai komplektēšanai var veikt arī to papildapstrādi, piemēram, gaļas produktu griešanu gabalos vai šķēlēs; tā kā tas var būt saistīts ar neiesaiņotu produktu apstrādi; tā kā būtu jānosaka higiēnas prasības šādu darbību veikšanai; tā kā būtu jāizstrādā arī nosacījumi šādos pārfasēšanas centros ražotu produktu veselības marķējums; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants 1. Pārfasēšanas centriem, kas veic vienīgi produktu pārkomplektēšanu, tos neizsaiņojot, jāatbilst Direktīvas 77/99/EEK B pielikuma VII nodaļas 1. punkta attiecīgajiem nosacījumiem. 2. Pārfasēšanas centriem, kas veic produktu izsaiņošanu un pārfasēšanu, jāatbilst attiecīgajiem Direktīvas 77/99/EEK A pielikuma I un II nodaļas un B pielikuma I nodaļas 1. punkta a), b), d), e), f) apakšpunktā un 2. punkta a), c), i) un j) apakšpunktā minētajiem nosacījumiem. 2. pants 1. 1. panta 1. punktā minētajos pārfasēšanas centros ražotajiem produktiem jāsaglabā sākotnējā ražošanas uzņēmuma veselības marķējums. 1. panta 2. punktā minētajos pārfasēšanas centros ražotajiem produktiem jābūt zīmogotiem ar veselības marķējumu saskaņā ar Direktīvas 77/99/EEK B pielikuma VI nodaļas nosacījumiem. Veselības zīmogošanu pārfasēšanas centros veic kompetents speciālists. Ja produkti tiek pārkomplektēti no dažādiem avotiem, pārfasēšanas centra veselības marķējumu liek uz pēdējā pārfasēšanas centrā uzliktā iesaiņojuma. 2. Pārfasēšanas centriem jāizveido īpaša reģistrācijas sistēma, kas ļautu kompetentajam speciālistam noskaidrot pārfasētā produkta izcelsmes ražošanas uzņēmumu. 3. pants Šis lēmums ir adresēts dalībvalstīm. Briselē, 1994. gada 16. decembrī Komisijas vārdā — Komisijas loceklis René Steichen [1] OV L 26, 31.1.1977., 85. lpp. [2] OV L 62, 15.3.1993., 49. lpp. --------------------------------------------------